In Suid-Afrika, waar die ander wigte en teenwigte, selfs dié wat goed werk, taamlik tandeloos is, is die howe egter dikwels onontbeerlik.
Die ANC het ingevolge die skikking ooreengekom om hul lede te versoek om hulle van die sing van liedere te weerhou wat aanstoot gee. Gwede Mantashe, sekretaris-generaal van die ANC, het dit soos volg opgesom: “ANC-lede word wel versoek om liedere te vermy wat aanstoot gee. Ons is daartoe verbind om ’n nasie te bou wat vreedsaam saamleef.”
Aan die ander kant was daar persone en instansies wat onder meer wal probeer gooi het teen die hoë voorkoms van plaasmoorde in die besonder, maar polarisasie in die land in die algemeen. Een van die bekendes in hierdie groep, Steve Hofmeyr is pas in Maroela se projek om die grootste Afrikaner te soek, as die wenner in die kategorie vir eietydse Afrikaners aangewys. Hierdie persone en groepe word ongeag ideologiese verskille deur hul teenstanders as “regs” geëtiketteer en afgemaak.
Die paneel van die Mensregtekommissie het tydens die verhoor te kenne gegee dat dieselfde beginsels wat deur Regter Colin Lamont se beslissing in die Gelykheidshof ter sake was, ook ter sake is wanneer hulle oor die klagtes sou beslis. Derhalwe het die Afrikanerbond op versoek van die paneel toegestem tot die uitstel van die verhoor tot na afhandeling van die saak wat deur die ANC en mnr Malema op appèl geneem is.